Okresná prokuratúra Trenčín 
Bernolákova 2, 912 50 Trenčín 1

Sp. zn. : 1 Pv 81/12/3309	Trenčín, 9.2.2012
EEČ : 2-28-16-2012

U Z N E S E N I E

Trestná vec:	obvinený XXXXX  
Prečin:	pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Trenčín
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Peňažná suma určená na všeobecne prospešné účely: 20,00 € 
b.	Konkrétny adresát peňažnej sumy určenej na všeobecne prospešné účely: v plnej výške v prospech štátu 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX.

Skutková veta: 
že dňa 28.12.2011 o cca 10.00 hod. v obci XXXXX pri vodárni nachádzajúcej sa cca 200 m od kruhového objazdu v smere od obce XXXXX na obec XXXXX bez príslušného povolenia, t. j. v rozpore s § 51 ods. 1 Zák. 274/2009 Z. z. o poľovníctve a o zmene a doplnení niektorých zákonov chytil, vzal, ukryl do igelitovej tašky a následne sa pokúsil s rozpore s ustanovením § 64 ods. 3 citovaného zákona odniesť na ceste nájdenú ležiacu ešte živú pernatú divú zver - kačicu, teda neoprávnene zasiahol do výkonu práva poľovníctva tým, že bez príslušného povolenia ukryl a prechovával nájdenú zver.

Odôvodnenie: 
Poverený príslušník OOPZ XXXXX sp. zn. XXXXX zo dňa 18.01.2012 podľa § 199 Trestného poriadku začal trestné stíhania a súčasne podľa § 206 Trestného poriadku vzniesol obvinenie XXXXX zo spáchania prečinu pytliactvo podľa § 310 odsek 1 Trestného zákona na tom skutkovom základe že, dňa 28.12.2011 o cca 10.00 hod. v obci XXXXX pri vodárni nachádzajúcej sa cca 200 m od kruhového objazdu v smere od obce XXXXX na obec XXXXX bez príslušného povolenia, t. j. v rozpore s § 51 ods. 1 Zák. 274/2009 Z. z. o poľovníctve a o zmene a doplnení niektorých zákonov chytil, ukryl do igelitovej tašky a následne sa pokúsil s rozpore s ustanovením § 64 ods. 3 citovaného zákona odniesť na ceste nájdenú ležiacu ešte živú pernatú divú zver - kačicu, teda neoprávnene zasiahol do výkonu práva poľovníctva tým, že bez príslušného povolenia ukryl a prechovával nájdenú zver.

Počas prípravného konania bola zabezpečená zápisnica o výsluchu obvineného XXXXX, zápisnica o výsluchu svedka poškodeného XXXXX, zápisnica o súdnom pojednávaní podľa § 53 Spravovacieho poriadku, potvrdenie o hotovostnom vklade 20 Eur, potvrdenie o zaistení veci, úradný záznam o vrátení veci, potvrdenie SPZ XXXXX správa o povesti na obvineného a odpis registra trestov.    

Zo zabezpečených dôkazov vyplýva, že obvinený sa dopustil skutku, ktorý mu je v uznesení o vznesení obvinenia kladený za vinu, čo obvinený nepopiera. Obvinený popísal spôsob svojho konania a toto oľutoval. Zároveň sa obvinený vyjadril, že má záujem prípadnú škodu príslušnému poľovnému združeniu uhradiť. 

Zástupca príslušnému poľovného združenia sa vo svojom výsluchu vyjadril, že nakoľko došlo ku vráteniu predmetnej kačice divej, XXXXX si neuplatňuje žiadnu náhradu škody. 

Obvinený preukázateľne vložil sumu vo výške 20 Eur na hotovostný účet prokuratúry za účelom prípadného schválenia zmieru a následného zastavenia trestného stíhania. 

Podľa § 310 odsek 1 Trestného zákona sa prečinu pytliactva dopustí, kto neoprávnene zasiahne do výkonu práva poľovníctva alebo do výkonu rybárskeho práva tým, ukryje, prechováva, alebo na seba alebo na iného prevedie zver neoprávnene ulovené alebo nájdené.

Konaním obvineného nevyvrátiteľne došlo k naplneniu formálnych znakov skutkovej podstaty trestného činu prečinu pytliactva podľa § 310 odsek 1 Trestného zákona nakoľko si prisvojil nájdenú zver. 

Obvinený XXXXX vo svojej výpovedi uviedol, že keď kačicu divú chytil, bola ešte pravdepodobne živá. Pri čine ho videli príslušníci polície, ktorí ho zastavili a našli u neho predmetnú kačicu. Zo zabezpečených podkladov vyplýva, že v čase keď bol obvinený zastavený príslušníkmi polície kačica divá ešte žila. Obvinený uviedol, že nemal vedomosť o tom, že sa dopúšťa trestného činu a svojho konania ľutuje. 

 Preskúmaním príslušného spisového  materiálu  som  zistila,  že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku. 

Obvinený navrhol zloženie peňažnej sumy na všeobecne prospešné účely vo výške 20,- Eur na účet Okresnej prokuratúry Trenčín XXXXX, ktorú prokurátorka považuje za dostačujúcu.

Peňažná čiastka na všeobecne prospešné účely vo výške 20,- Eur určená na peňažnú pomoc obetiam trestnej činnosti, bola obvineným dňa 18.01.2012 vložená na účet Okresnej prokuratúry Trenčín. 

     Obvinený XXXXX doposiaľ nebol súdne stíhaný ani priestupkovo riešený. V mieste bydliska na obvineného sťažnosti podávané neboli. 

       Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery a vzhľadom na vyjadrenie zástupcu poškodenej spoločnosti bolo rozhodnuté, že takýto spôsob  rozhodnutia je dostačujúci.
	
           Pretože podmienky pre schválenie zmieru a zastavenie trestného stíhania sú splnené, bolo rozhodnuté tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tatiana Vooková
prokurátorka